སྤྱིར་ན་ཚད་ལྡན་གྱི་དཔེ་ཆ་སློབ་གཉེར་བ་ཞིག་ལ་མཚོན་ན་གང་ཞིག་འདོད་པ་དང་ཡང་ན་མི་འདོད་པ།དེ་བཞིན་ཁྱབ་པའམ་མ་ཁྱབ་པ།རྣམ་པར་རྟོག་པའམ་མི་རྟོག་པ་ལྟ་བུའི་དགག་སྒྲ་ཡོད་མེད་དབང་གིས་གཞི་རྩའི་གོ་དོན་ལྡོག་ཕྱོགས་ཤ་སྟག་འབྱུང་བས་ན་དེ་རིགས་ཞིབ་ཅིང་ཕྲ་བའི་སྒོ་ནས་བླང་དོར་བྱ་དགོས་པ་ནི་ཚང་མས་མཁྱེན་གསལ་ལགས་པ་བཞིན་འདིར་གསར་དུ་འོས་སྦྱོར་བྱ་དགོས་པ་ཅི་ཞིག་ཡོད།འོན་ཏེ་ཐོས་པ་བརྒྱ་ལས་མྱོང་བ་གཅིག་ལྷག་པའི་དཔེ་བཞིན་ཕྲན་སྔོན་མར་མཚན་ཉིད་སློབ་གཉེར་བགྱི་བའི་དུས་ཀྱི་ཚེ་ན་ལན་གཅིག་རེས་འཁོར་དམ་བཅའ་ཞིག་གི་སྐབས་སུ་བབ་པ་ན་སློབ་གྲོགས་རྩོད་པ་བ་ཞིག་གིས་ཐེག་འགྲེལ་མེ་ལོང་དགུ་སྐོར་གྱི་ཐུགས་རྗེ་སེམས་དཔའ་སྐྱེ་མཆེད་འཁྲུལ་པ་བའི་བཞེད་ཚུལ་ཏེ་སྐྱེ་མཆེད་སྣ་ཚོགས་དང་དེ་འཛིན་གྱི་ཤེས་རིག་གཉིས་ཀུན་བརྟགས་དང་གཞན་དབང་ཐད་ཇི་ལྟར་བརྩི་ཚུལ་སྐབས།འགྲེལ་ལས་གཞན་དབང་དངོས་པོ་གཉིས་སམ།ཀུན་བརྟགས་གཏན་མེད་གཉིས།གཞན་དབང་གཅིག་དང་ཀུན་བརྟགས་གཅིག་བཅས་བརྩི་ཚུལ་གསུམ་ལས་དང་པོ་གཉིས་ལ་དོགས་གནས་མ་མཆིས་མོད།ཕྱི་མ་གཞན་དབང་གཅིག་དང་ཀུན་བརྟགས་གཅིག་གཉིས་ལ་ཇི་ལྟར་བརྩི་ཚུལ་འབེལ་བ་ན།གུས་པས་དེ་འདྲའི་བརྩི་ཚུལ་གསུམ་ལས་ཕྱི་མ་ལྟར་དུ་བརྩི་བར་ཁས་བླངས་པ་ན།མང་པོ་ཞིག་ནས་དེ་ལྟར་མི་འཐད་པར་ཕྱི་མ་ལ་ཡང་མི་བརྩི་བའི་རྒྱུ་མཚན་སོགས་ལས་འཕྲོས་པའི་རྩོད་པ་ཕྲན་ཙམ་བྱུང་སོང་ཡང་འཇུག་ཐོག་དེར་རང་གཞན་གཉིས་ཀར་ངེས་ཤེས་རྣལ་མ་འདྲེན་ནུས་པའི་མཐའ་སྡོམ་ཞིག་བྱུང་མ་སོང་།ཡང་སྙིང་དེ་ལྟར་བརྩི་དང་མི་བརྩི་བའི་གནད་འགག་གཙོ་བོ་ནི་ཡིག་ཆར་དགག་སྒྲའི་མི༵་ཡིག་ཅིག་ཡོད་མེད་དབང་གིས་བྱུང་བ་འདྲ་སྟེ།རྗེས་སོར་འབྲེལ་ཡོད་ཀྱི་ཡིག་ཆ་འགའ་ཞིག་ལ་དཔྱད་བསྡུར་ཞུས་པས་དེ་འདྲའི་དགག་ཚིག་ཡོད་མེད་རིགས་གཉིས་ཡོད་པ་ཤེས་རྟོགས་བྱུང་།དེ་ཡང་གཤམ་དུ་དཔེར་མཚོན་ཙམ་བཀོད་ན།རྗེ་རིན་པོ་ཆེའི་གསུང་འབུམ་དཔེ་གཟུགས་གྲས་སུ་བཞུགས་པའི་ཐེག་འགྲེལ༼༡༤༽ལས།གཞན་དབང་གཅིག་དང་ཀུན་བརྟགས་གཅིག་གཉིས་ལ་བརྩི་༼ཕྲན་གྱིས་ཐོག་མར་སྦྱང་བྱའི་དཔེ་ཆ་ཡང་དེ་ཡིན།༽བའོ།ཞེས་དང་།ལུང་རིགས་མཛོད་དཔེ་གཟུགས༼༡༣༥༽ལས།གཞན་དབང་དང་ཀུན་བརྟགས་གཉིས་ལ་བརྩི་བའོ།ཞེས་དང་།སྒ་སྟོན་ཐེག་འགྲེལ་དེབ་གཟུགས་༼༡༤༥༽ལས།གཞན་དབང་དང་ཀུན་བརྟགས་གཉིས་ལ་བརྩིའོ།ཡང་སྨན་དགོན་དཔར་མ་ཐེག་འགྲེལ་དེབ་གཟུགས༼༡༩༽ལས།གཞན་དབང་གཅིག་དང་ཀུན་བརྟགས་གཅིག་གཉིས་ལ་མི་བརྩི་བའོ།ཞེས་དང་།ཀོ་དགོན་དཔར་མ་ཐེག་འགྲེལ་དེབ་གཟུགས༼༣༣༽ལས།གཞན་དབང་གཅིག་དང་།ཀུན་བརྟགས་གཅིག་གཉིས་ལ་མི་བརྩི་བའོ།ཞེས་གསལ།དེ་དག་ལས་ཡང་སྙིང་འོ་མའི་སྙིང་པོ་མར་ལྟར་གང་ཞིག་འདོད་དམ་ཞེ་ན།གོང་མ་ལྟར་བརྩི་བའི་ལུགས་དེ་འཐད་པར་མཐོང་སྟེ།དེ་ལྟར་འདོད་པ་ལ་རྒྱུ་མཚན་འཐད་ལྡན་འདི་ཡོད་དེ།འདིར་གང་ཞིག་བརྩི་བར་བྱ་བ་ནི་སྐྱེ་མཆེད་འཁྲུལ་པ་བས་འདོད་པའི་འཁྲུལ་བ་ཕྱི་ཡུལ་གྱི་སྐྱེ་མཆེད་དང་།དེ་འཛིན་གྱི་ཤེས་པ་གཉིས་ལ་འཇོག་དགོས་པ་གང་ཞིགདེ་གཉིས་ལས་དང་པོ་ཀུན་བརྟགས་ཡིན་ལ་ཕྱི་མ་གཞན་དབང་ཡིན་པས་གཞན་དབང་གཅིག་དང་ཀུན་བརྟགས་གཅིག་གཉིས་ལ་བརྩི་བའོ།དེ་ཡང་ཡིན་ཏེ།དེ་གཉིས་གཞན་དབང་དངོས་པོ་གཉིས་ལ་མི་བརྩི་བའི་རྒྱུ་མཚན་ཡང་གཅིག་གཞན་དབང་ཡིན་ཀྱང་གཅིག་ཤོས་དངོས་པོ་མིན་པས་དང་།ཡང་གཅིག་ཀུན་བརྟགས་ཡིན་ཀྱང་གཅིག་ཤོས་གཏན་མེད་མིན་པས་ཀུན་བརྟགས་གཏན་མེད་གཉིས་ལ་ཡང་མི་བརྩི་བའོ།ད་དུང་དེ་གཉིས་ཀྱི་དཔེ་རུ་རི་བོང་རྭ་དང་བུམ་པ་གཉིས་ལ་བཞག་པས་ཀྱང་དེ་ལྟར་ངེས་པ་ཡིན།རྒྱུ་མཚན་གཞན་ཞིག་ནི་འདི་སྐབས་དེ་གཉིས་གང་ཞིག་བརྩི་བ་དང་གང་མི་བརྩི་བའི་དཔྱད་པ་ཡིན་ཕྱིར་གསུམ་ཀར་མི་བརྩི་བ་ཡིན་ན་དེ་ལྟར་དཔྱད་པའི་དགོས་པ་མེད་དེ།དཔེར་ན་འགྲེལ་དེ་རང་ལས་རྒྱུ་འབྲས་གྲུབ་ཚུལ་དུས་གསུམ་ལས་འདས་མ་འོངས་གཉིས་ལ་མི་བརྩི་ཞིང་ད་ལྟ་བ་ལ་བརྩི་བར་འཐད་པའི་རིགས་པ་ཡང་འདི་ལྟར་གྱི་མཚུངས་དཔེ་ཡང་དག་ཅིག་གོ།དེས་ན་གོང་གི་ལུགས་ཕྱི་མ་དེ་ཡིག་ནོར་ཙམ་དུ་ཟད་པར་འདོད་དོ།འདི་ལས་འཕྲོས་ཏེ་དཔྱད་པར་བྱ་བ་འགའ་ཞིག་མཐོང་སྟེ།ལུང་རིགས་མཛོད་ལས།གནས་སྐབས་རྣམ་པར་རྟོག་པ་ཞེས་བྱའོ།ཞེས་དང་།སྨན་དགོན་དཔར་མ་ཐེག་འགྲེལ་ལས།གནས་སྐབས་རྣམ་པར་རྟོག་པ་ཞེས་བྱའོ།ཞེས་དང་།རྗེ་ཡི་ཐེག་འགྲེལ་སྨན་དགོན་དཔར་མ་ལས།གནས་སྐབས་རྣམ་པར་རྟོག་པ་ཞེས་བྱའོ།ཞེས་དང་།ཡང་རྗེ་ཡི་གསུང་འབུམ་གྲས་ཀྱི་ཐེག་འགྲེལ་ལས།གནས་སྐབས་རྣམ་པར་མི་རྟོག་པ་ཞེས་བྱའོ།ཞེས་དང་།ཀོ་དགོན་དཔར་མ་ལས།གནས་སྐབས་རྣམ་པར་མི་རྟོག་པ་ཞེས་བྱའོ།ཞེས་གསལ།དེ་ལྟར་རྣམ་པར་རྟོག་པའམ་མི་རྟོག་པ་གཉིས་ལས་གོང་མ་ལྟར་འདོད་ན་ལེགས་པར་སེམས་ཏེ།དེ་གཉིས་ཕན་ཚུན་ལྟོས་གྲུབ་ཀྱི་སྒོ་ནས་འཇོག་པ་ལས་འདིར་བསྟན་ཡུལ་གྱི་སྐྱེ་མཆེད་དེ་གནས་སྐབས་ཙམ་དང་ཤེས་པ་རང་གི་ངོ་བོ་རིག་པ་གཉིས་མེད་དེ་རང་བཞིན་དུ་གནས་པ་ཡིན་པས་དེ་ལ་ལྟོས་ཏེ་གནས་སྐབས་ཀྱི་རྣམ་རྟོག་གམ་ཤེས་པ་ཙམ་ཡིན་པས་སོ།།